HMPRO ออกหุ้นกู้วงเงิน 2 พันลบ. เสนอขายกองทุน 19, 22 ต.ค.61 ระดมเงินใช้เป็นทุนหมุนเวียน
HMPRO ออกหุ้นกู้วงเงิน 2 พันลบ. อายุ 3 ปี เสนอขายกองทุน 19, 22 ต.ค.61 ระดมเงินใช้เป็นทุนหมุนเวียน-ชำระคืนหุ้นกู้
22 ต.ค. 2561

บริษัท โฮม โปรดักส์ เซ็นเตอร์ จำกัด (มหาชน) หรือ HMPRO เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 3/2561 มูลค่าเสนอขายรวม 2 พันล้านบาท อายุ 3 ปี ครบกำหนดไถ่ถอนปี พ.ศ.2564 มีอัตราดอกเบี้ย 3.0% จ่ายดอกเบี้ยทุก 6 เดือนตลอดอายุหุ้นกู้
โดยเสนอขายให้แก่ผู้ลงทุนสถาบันเท่านั้น กำหนดวันจองซื้อ 19, 22 ต.ค.61 ขณะที่มีธนาคารยูโอบี เป็นผู้จัดการการจัดจำหน่ายหุ้นกู้
ทั้งนี้ บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ไปชำระคืนหุ้นกู้ และเป็นเงินทุนหมุนเวียนในการดำเนินกิจการบริษัท
สำหรับอันดับความน่าเชื่อถือของผู้ออกหุ้นกู้อยุ่ที่ระดับ A+ แนวโน้มเครดิต Positive จากบริษัท ทริสเรทติ้ง จำกัด เมื่อวันที่ 29 พ.ย.60
 
อนึ่ง ก่อนหน้านี้ HMPRO ได้ออกและเสนอขายหุ้นกู้ของบริษัท ครั้งที่ 2/2561 มูลค่าเสนอขายไม่เกิน 2 พันล้านบาท อายุ 2 ปี ครบกำหนดไถ่ถอนปี 2563 อัตราดอกเบี้ย 2.55% ต่อปี จ่ายดอกเบี้ยทุก 6 เดือนตลอดอายุหุ้นกู้ โดยเสนอขายให้แก่ผู้ลงทุนสถาบันในวันที่ 19 ต.ค.นี้